Document ID: 32014R0567

NEUVOSTON ASETUS (EU) N:o 567/2014,
annettu 26 päivänä toukokuuta 2014,
kymmenenteen Euroopan kehitysrahastoon sovellettavasta varainhoitoasetuksesta annetun asetuksen (EY) N:o 215/2008 muuttamisesta kymmenennen ja yhdennentoista Euroopan kehitysrahaston välistä siirtymäkautta koskevan soveltamisen osalta yhdennentoista Euroopan kehitysrahaston sisäisen sopimuksen voimaantuloon saakka
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen,
ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden kumppanuussopimuksen, sellaisena kuin se on viimeksi muutettuna (1), jäljempänä ’AKT-EU-kumppanuussopimus’,
ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen vuosia 2008-2013 koskevaan monivuotiseen rahoituskehykseen perustuvan yhteisön avun rahoituksesta AKT-EY-kumppanuussopimuksen mukaisesti sekä rahoitustuen myöntämisestä EY:n perustamissopimuksen neljännessä osassa tarkoitetuille merentakaisille maille ja alueille (2), jäljempänä ’kymmenennen EKR:n sisäinen sopimus’, ja erityisesti sen 10 artiklan 2 kohdan,
ottaa huomioon Euroopan komission ehdotuksen,
ottaa huomioon tilintarkastustuomioistuimen lausunnon,
ottaa huomioon Euroopan investointipankin lausunnon,
sekä katsoo seuraavaa:
(1)
Neuvoston päätöksellä N:o 2013/759/EU (3) on säädetty Euroopan kehitysrahaston, jäljempänä ’EKR’, hallinnointia koskevat siirtymätoimenpiteet, jäljempänä ’siirtymävaiheen rahoitusjärjestely’, sen varmistamiseksi, että varoja on saatavilla Afrikan, Karibian ja Tyynenmeren (AKT) valtioiden sekä merentakaisten maiden ja alueiden (MMA) kanssa tehtävää yhteistyötä sekä tukeen suunnattuja menoja varten 1 päivästä tammikuuta 2014 siihen asti, kunnes yhdennentoista EKR:n sisäinen sopimus on tullut voimaan.
(2)
On tarpeen muuttaa neuvoston asetusta (EU) N:o 215/2008 (4) siltä osin kuin on kyse komission suorittamasta siirtymävaiheen rahoitusjärjestelyn toiminnan ja rahoituksen hallinnoinnista kymmenennen ja yhdennentoista EKR:n välisenä siirtymäkautena, kunnes yhdennentoista EKR:n sisäinen sopimus ja yhdennentoista EKR:n täytäntöönpanoasetus ovat tulleet voimaan.
(3)
On asianmukaista muuttaa samalla tavoin Euroopan investointipankin (EIP) tänä siirtymäkautena suorittamaa täytäntöönpanoa koskevia investointivälineen toiminnan ja rahoituksen hallinnoinnin sääntöjä, kunnes yhdennentoista EKR:n sisäinen sopimus on tullut voimaan.
(4)
Asetus (EU) N:o 215/2008 olisi sen vuoksi muutettava tämän mukaisesti,
ON HYVÄKSYNYT TÄMÄN ASETUKSEN:
1 artikla
Neuvoston asetuksen (EY) N:o 215/2008 1-159 artikla korvataan tämän asetuksen liitteessä olevilla kymmenennen ja yhdennentoista EKR:n välisen siirtymäkauden ajaksi.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan yhdennentoista EKR:n varainhoitoasetuksen voimaantuloon asti.
Tämä asetus on kaikilta osin velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä toukokuuta 2014.

Labels: 10
18
2
5